KIRJALLINEN KYSYMYS E-3863/00 esittäjä(t): Concepció Ferrer (PPE-DE) komissiolle. Komission ehdotus Tout sauf les armes.



Virallinen lehti nro 235 E , 21/08/2001 s. 0029 - 0029



KIRJALLINEN KYSYMYS E-3863/00 esittäjä(t): Concepció Ferrer (PPE-DE) komissiolle (8. joulukuuta 2000) Aihe: Komission ehdotus Tout sauf les armes Komission syyskuussa antaman ehdotuksen Tout sauf les armes konkreettiset jatkotoimenpiteet auttavat maailman 48:aa köyhintä maata vähentämään kasvavaa syrjäytymistään globaalistuvasta taloudesta. Sinänsä erinomainen ehdotus edellyttää kuitenkin toimenpiteitä tavarain siirron estämiseksi kyseisiin maihin. Mitä toimia komissio on toteuttanut tai aikoo toteuttaa asian johdosta? Pascal Lamyn komission puolesta antama yhteinen vastaus kirjallisiin kysymyksiin E-3863/00 ja E-3978/00 (13. maaliskuuta 2001) Arvoisa parlamentin jäsen viittaa komission vähän aikaa sitten tekemään ehdotukseen(1) asetukseksi, joka muuttaa monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001 21. joulukuuta 1998 annettua neuvoston asetusta (EY) N:o 2820/98(2) niin, että tullittomuus ulotetaan koskemaan myös vähiten kehittyneistä maista peräisin olevia tuotteita ilman määrällisiä rajoituksia. Tarkasteltaessa vähiten kehittyneiden maiden mahdollisuutta käyttää muista maista peräisin olevia tuotteita mainitun aloitteen yhteydessä, olisi erotettava toisistaan petokselliset ja sääntöjenmukaiset tavat. Vähentääkseen petosten riskiä komissio on ehdottanut voimassa olevan petosten torjuntaan liittyvän lausekkeen vahvistamista. Vahvistettu lauseke tarjoaa välineen petosten riskin vähentämistä varten, sillä siinä tarkennetaan, että jos vähiten kehittyneistä maista peräisin olevien tuotteiden tuonti yhteisöön kasvaisi huomattavasti ja vallitsevien taloudellisten edellytysten, kuten vähiten kehittyneiden maiden tuotanto- ja vientikapasiteetin, edellyttämää määrää suuremmaksi, tämä katsottaisiin näytöksi petoksesta. Tapauksissa, joihin ei liity petosta, voimassa olevat alkuperäsäännöt, erityisesti alueelliseen alkuperäkumulaatioon liitetyt lisäarvon vähimmäismäärää koskevat määräykset, mahdollistavat sen, että vähiten kehittyneet maat voivat käydä kauppaa alueen muiden kehitysmaiden kanssa, mutta ne myös edellyttävät, että kauppaan liittyvät etuudet vastaavat vähiten kehittyneissä maissa harjoitettavaa huomattavaa taloudellista toimintaa. Samalla tavoin ei myöskään olisi kyse petoksesta, jos vähiten kehittyneet maat veisivät kotimaisen tuotantonsa yhteisöön ja kattaisivat kotimaisen kysynnän tuonnilla muista maista (kolmikantakauppa). Tällainen tuonnin ja viennin vaihto on kuitenkin rajoitettua johtuen etenkin vähiten kehittyneiden maiden huonosta infrastruktuurista. Menettelyjen osalta neuvoston asetuksen (EY) N:o 2820/98 muutosta koskeva komission ehdotus perustuu EY:n perustamissopimuksen 133 artiklaan (entinen 113 artikla), jossa huolimatta komission ponnisteluista hallitusten välisen konferenssin yhteydessä ei edellytetä parlamentin kuulemista. Komissio on kuitenkin ymmärtänyt, että asia on parlamentille poliittisesti tärkeä, ja siksi se antoi parlamentille ehdotuksesta lyhyen selonteon mahdollisimman aikaisin. Laaja-alaisia keskusteluja onkin jo käyty. Sokerialalla ehdotus on jo esitelty työmarkkinaosapuolille, ja siitä on keskusteltu lukuisten alan edustajien kanssa. Kuten varmasti tiedätte, neuvosto on lisännyt toimia, jotta asiaan liittyvien erilaisten etunäkökohtien välillä saavutettaisiin asianmukainen tasapaino. (1) KOM(2000) 561 lopullinen. (2) EYVL L 357, 30.12.1998.